Huis stem om Trump te keer om oorlog teen Iran te voer | Netwerk24
Huis stem om Trump te keer om oorlog teen Iran te voer
10 Januarie 2020 09:16
Die Amerikaanse huis van verteenwoordigers het pres. Donald Trump se vlerke om oorlog teen Iran te voer, Donderdag geknip.
Die huis het gestem sodat hulle Trump kan keer om verdere militêre aksie teen Iran te neem nadat spanning tussen Amerika en Iran sedert 3 Januarie toegeneem het nadat Trump die opdrag gegee het om genl.maj. Kassem Soleimani van Iran te vermoor.
Iran het sedert dié aanval wraak teen Amerika gesweer en 15 missiele Woensdag afgevuur, waarvan 11 missiele twee Amerikaanse weermagbasisse in Irak getref het.
Die Demokrate, wat die meerderheid in die huis van verteenwoordigers is, het ten gunste van die mosie gestem, terwyl al die Republikeine in die huis daarteen gestem het.
Die Amerikaanse huis van verteenwoordigers het Donderdag gestem om pres. Donald Trump se oorlogvoering teen Iran te keer. Foto: Reuters
Die mosie het met 224–194 geslaag en fokus daarop om Trump te verhoed om die Amerikaanse weermag teen Iran in te span.
Hy sal dus eers toestemming van die Amerikaanse kongres moet kry voordat hy die weermag teen Iran mag gebruik.
Dié mosie moet egter nou vanuit die Amerikaanse huis van verteenwoordigers na die Amerikaanse senaat, waar die Republikeine die meerderheid is, gaan.
Die senaat moet die mosie goedkeur voordat dit in werking kan tree. – Reuters
Meer oor: Kassem Soleimani | Donald Trump | Vsa | Oorlog | Iran | Amerikaanse Huis Van Verteenwoordigers
Trump ’n ramp vir VSA, bondgenote